ΨΗΦΙΣΜΑ ΤΗΣ ΣΥΜΒΟΥΛΕΥΤΙΚΗΣ ΕΠΙΤΡΟΠΗΣ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ

σχετικά με το μόνιμο όργανο για την ασφάλεια και την υγιεινή στα ανθρακωρυχεία και στις άλλες εξορυκτικές βιομηχανίες

(96/C 138/06)

(Εγκρίθηκε ομόφωνα κατά την 328η σύνοδο της 14ης Μαρτίου 1996)

Η ΣΥΜΒΟΥΛΕΥΤΙΚΗ ΕΠΙΤΡΟΠΗ ΤΗΣ ΕΥΡΩΠΑΪΚΗΣ ΚΟΙΝΟΤΗΤΑΣ ΑΝΘΡΑΚΑ ΚΑΙ ΧΑΛΥΒΑ,

Έχοντας λάβει γνώση του προγράμματος των Κοινοτήτων σχετικά με την ασφάλεια, την υγιεινή και την υγεία κατά την εργασία (1996-2000) που εκτίθεται στο έγγραφο COM(95) 282 τελικό,

Έχοντας υπόψη:

- την ύπαρξη μιας ομάδας ad hoc του μόνιμου οργάνου (ΜΟ) των ορυχείων, η οποία είναι επιφορτισμένη να μελετήσει τη συνεργασία με τη συμβουλευτική επιτροπή για την ασφάλεια, την υγιεινή και την προστασία της υγείας κατά την εργασία (ΣΕΑΥΥ),

- την ύπαρξη παρατηρητών του ΜΟ στη ΣΕΑΥΥ,

ΕΠΙΣΗΜΑΙΝΕΙ ότι η κοινοτική εξορυκτική βιομηχανία και πιο συγκεκριμένα η βιομηχανία άνθρακα, παρά τις δυσκολίες των τελευταίων ετών αντιπροσωπεύει πάντα ένα πολύ σημαντικό τομέα για την Ευρωπαϊκή Ένωση (ΕΕ) και την ενεργειακή πολιτική της. Επιπλέον, η βιομηχανία άνθρακα της ΕΕ είναι ένας ιδιάζων τομέας, ο οποίος έχει ειδικά προβλήματα [υπόγεια ορυχεία σε ποσοστό 80 % και άνω, παρουσία εύφλεκτων αερίων (μεθάνιο) κ.λπ.] και, ως εκ τούτου, εμπεριέχει υψηλό κίνδυνο ατυχημάτων,

ΔΙΑΠΙΣΤΩΝΕΙ ότι το έργο του εν λόγω οργάνου ήταν ιδιαίτερα θετικό απ' όλες τις απόψεις. Πράγματι, η ακρίβεια της ανάλυσης και της αξιολόγησης των ατυχημάτων οδήγησε, καταρχάς, σε σημαντική μείωση του αριθμού εργατικών ατυχημάτων που εκδηλώνεται με πτώση του δείκτη ατυχημάτων του τομέα και, κατά συνέπεια, σε έντονη βελτίωση των συνθηκών εργασίας των μεταλλωρύχων, συμβάλλοντας άμεσα και αναμφίβολα στη βελτίωση της αποδοτικότητας των ανθρακωρυχείων μας,

ΣΗΜΕΙΩΝΕΙ ότι η συνεργασία μεταξύ των δύο οργανισμών (μόνιμο όργανο και συμβουλευτική επιτροπή για την ασφάλεια και την υγιεινή) είναι επιθυμητή και ιδιαίτερα θετική από την άποψη της ανταλλαγής εμπειριών. Ωστόσο, δεδομένης της προαναφερθείσας ιδιαιτερότητας και της αποτελεσματικότας του μόνιμου οργάνου, η συγχώνευσή τους θα ήταν επί του παρόντος αντιπαραγωγική, στο μέτρο που τα ανθρακωρυχεία διατηρούν σημαντικό βάρος ως στρατηγικός τομέας της ΕΕ,

ΠΑΡΑΤΗΡΕΙ ότι, αν και το μόνιμο όργανο δεν απορρέει από τη συνθήκη ΕΚΑΧ, διατηρεί καταφανώς στενές σχέσεις με τη βιομηχανία άνθρακα η οποία καλύπτεται από την εν λόγω συνθήκη. Ωστόσο, οι μελέτες σχετικά με τα ατυχήματα που έχουν διεξαχθεί από το μόνιμο όργανο έχουν αποφέρει και αποφέρουν ακόμη στην Επιτροπή σημαντικά στοιχεία για την εκπόνηση προτάσεων οδηγιών που επέτρεψαν και θα επιτρέψουν την αποφυγή μεγάλου αριθμού ατυχημάτων στο σύνολο του κοινοτικού μεταλλευτικού τομέα,

ΕΧΕΙ ΕΠΙΓΝΩΣΗ των δημοσιονομικών δυσχερειών της Ευρωπαϊκής Κοινότητας, αλλά ο περιορισμός με ενσωμάτωση ή συγχώνευση του μόνιμου οργάνου με τη συμβουλευτική επιτροπή ασφάλειας και υγιεινής δεν είναι δυνατή προκειμένου να πραγματοποιηθούν οικονομίες στον προϋπολογισμό, διότι το πρόβλημα ουσίας είναι η μείωση του αριθμού ατυχημάτων, τα οποία δυστυχώς είναι συχνά θανατηφόρα,

Με βάση όλα αυτά τα στοιχεία, η Συμβουλευτική Επιτροπή της ΕΚΑΧ:

α) ΕΚΤΙΜΑ και ΣΥΝΙΣΤΑ στην Επιτροπή, δεδομένου ότι η συνθήκη ΕΚΑΧ και τα όργανα που απορρέουν από αυτή παύουν να υφίστανται, κατά κανόνα, το 2002, ότι θα ήταν επιθυμητό το μόνιμο όργανο, δεδομένης της άμεσης σχέσης του με την ΕΚΑΧ, να διατηρηθεί επίσης αυτόνομα τουλάχιστον έως τη λήξη της συνθήκης ΕΚΑΧ, οπότε και θα αντιμετωπιστεί τα πρόβλημα της ενδεχόμενης συγχώνευσης 7

β) ΚΑΛΕΙ, κατά συνέπεια, την Ευρωπαϊκή Επιτροπή να διατηρήσει τουλάχιστον τις σημερινές αρμοδιότητες του μόνιμου οργάνου και να εμποδίσει έτσι την εξαφάνισή του μέσω συγχώνευσης με τη συμβουλευτική επιτροπή για την ασφάλεια και την υγιεινή, διότι, όπως αναφέραμε ήδη, κινδυνεύει η ασφάλεια και η ίδια η ζωή ενός μεγάλου αριθμού ευρωπαίων μεταλλωρύχων.